kardosdrur/scandi-wiki huggingface dataset:
Ækvivalenspunkt

Ækvivalenspunkt eller det støkiometriske punkt for en kemisk reaktion er det tidspunkt, hvor en titrand (stoffet som titreringen undersøger) er opbrugt af en given titrator (stoffet som tildryppes) under titrering. 

I nogle tilfælde er der flere ækvivalenspunkter som f.eks. for fosforsyre. I det særlige tilfælde hvor titrand og titrator reagerer i forholdet 1:1 kan Ækvivalenspunktet udtrykkes ved:

"Ækvivalenspunktet for en reaktion forekommer på tidspunktet, hvor stofmængden af titranden (et stof der titreres) er ækvivalent med mængden af det stof, der titreres med." 

Eksempelvis vil stofmængden af HCl (saltsyre) og NaOH (natriumhydroxid) være den samme ved ækvivalenspunktet, hvis man titrerer med den ene i den anden:
n(HCl)=n(NaOH)

Ækvivalenspunktet bruges bl.a. til at bestemme mængden af syre eller base i en opløsning. Punktet kan registreres ved f.eks. pH-værdi, ledningsevne eller farveskift (Kolorimetrisk titrering).

Kemi
Liden præriegræs

Liden præriegræs (Schizachyrium scoparium) er en flerårig, urteagtig græsart med en pudedannende vækstform. Arten er hårdfør overfor både kulde og tørke, da den hører hjemme på de nordamerikanske prærier, hvor den er én af de karakteristiske arter.

Kendetegn 
Liden præriegræs er en flerårig, urteagtig græsart med en pudedannende vækstform. Stænglerne er grove og behårede med spredstillede blade. Både de grundstillede blade i tuen og stængelbladene er linjeformede og helrandede med fine hår nærmest ved stænglen. I forårstiden er de blågrønne på begge sider, mens de bliver rødlige om efteråret. Bladene bliver som regel siddende vinteren over. Blomstringen foregår sent på foråret alt afhængig af, hvornår snesmeltningen er overstået. Blomsterne sidder samlet i endestillede toppe, der består af småaks. de enkelte blomster er 3-tallige og uregelmæssige (se under græs-familien). Frugterne er nødder med korte, fnugagtige vedhæng.

Rodsystemet er trævlet og når både dybt ned og langt ud.

Når man medregner de blomsterbærende skud kommer liden præriegræs op på en højde af næsten 1 m, mens bredden er betydeligt mindre, nemlig 0,25 m. Heri er ikke medregnet skud fra jordstænglerne.

Hjemsted 
Liden præriegræs er nøje knyttet til de nordamerikanske prærier, hvor den foretrækker lysåbne til let skyggede voksesteder med en veldrænet, næringsfattig, neutral jordbund. 

På de tørre, sandprærier i det mellemste og sydlige Michigan, USA, findes arten sammen med bl.a. bregnepors, banksfyr, bølget bunke, farveeg, harpiksfyr, hedemelbærris, hvideg, kalkunfod, lav blåbær, Liatris aspera (en art af pragtskær), liden klokke, prærietandbælg, Rubus flagellaris (en art af brombær), sandkirsebær og spinkel kambunke

Galleri

Note 

Tørketålende planter
Prærieplanter
Nyredolk

En nyredolk eller nossedolk (en: bollock dagger) er en type daggert med en formet skaft med to forstørrede rundinger omkring hvor bladet begynder, der ligner mandlige testikler, deraf navnet nossedolk. "Kuglerne" er ofte i ét stykke med et træhåndtag og en metalskive på toppen. Nyredolken var populær i Skandinavien, Flandern, England og Skotland mellem 1200-tallet og 1700-tallet og navnlig i tudortiden.

I England bar mange medlemmer af Border Reivers en nyredolk som ekstra våben udover lanse og sværd. Et stort antal nossedolke blev fundet ombord på vraget af Mary Rose. Kniven minder om den skotske dirk, der blev båret af officerer i higlandregimentet.

I victoriatiden introducerede våbenhistorikere navnet nyredolk for at undgå seksuelle associationer. De to hævelser på skaftet, der kunne ses som nyre-formede og dolken kunne ligeledes bruges til at stikke i fjendens nyrer.

Referencer

Eksterne henvisninger 
Spotlight: The Ballock Dagger artikel på myArmoury.com

Knivvåben
Maursundtunnelen

Maursundtunnelen er en undersøisk vejtunnel som går under Maursundet mellem fastlandet og øen Kågen i Troms og Finnmark fylke i Norge. Tunnelen går mellem Hamneidet i Nordreisa kommune på fastlandet og Kågelva på Kågen, og er en del af riksvei 866. Tunnelen erstattede færgeforbindelsen mellem Hamneidet og Flåten. Maursundtunnelen er 2.122 meter lang, og dybeste punkt er 92,5 meter under havet. Største stigning i tunnelen er 10 %. Tunnelen blev åbnet 6. juli 1991. Sammen med Skattørsundet bru danner Maursundtunnelen fastlandsforbindelsen til Skjervøy.

Kilder og henvisninger

Vejtunneler
Tunneler i Norge
Troms og Finnmarks geografi
Bombilla

En bombilla er en art sugerør, der bruges til at drikke mate i visse latinamerikanske lande. 

Bombilliaen, der ofte er fremstillet af sølv, men billigere materialer forekommer også, er et sugerør hvis nedre ende er dækket af en art si, en udbulning med små huller. Det bruges til den latinamerikanske drik mate, der, ofte under en social ceremoni, traditionelt drikkes fra et udhulet og tørret græskar, hvis kant kan være dekoreret med en sølvplade. Sien forhindrer bladene, der bliver liggende i græskarret, når drikken er tilberedt, i at blive suget op i munden. 

Drikkevarer
Bordservice
Grønlands Grand Canyon

Grønlands "Grand Canyon", også kendt på engelsk som Greenland's Grand Canyon eller af nogle medier døbt Mega Canyon, er en grønlandsk kløft (endnu uden officielt navn), der er blevet opdaget under indlandsisen i det nordøstlige Grønland.

Kløften blev opdaget i forbindelse NASA's Operation IceBridge, der med en særlig type radar, en såkaldt georadar, skannede grundfjeldet under isen. NASA offentliggjorde deres fund i en pressemeddelelse den 29. august 2013.

Selve kløften er mere end 750 km lang, op til 800 m dyb og omkring 10 km bred. Dette gør kløften til den længste, men dog ikke dybeste kløft, der nogensinde er opdaget på Jorden. Bl.a. Grand Canyon er dybere.

Se også 
 Grønlands geografi
 Valles Marineris (Mars)

Referencer 

Grand Canyon
Kløfter
Operation IceBridge

"Operation IceBridge" er en NASA-mission, der har til formål at overvåge ændringer i polarisen fra fly. Missionen varer fra 2009-2016. Det var under denne mission at Grønlands Grand Canyon blev opdaget i 2013.

NASA-programmer
Mate

Mate er en koffeinrig, telignende latinamerikansk drik, der også drikkes enkelte andre steder uden for Latinamerika. Drikken staves sommetider maté, men den udtales ikke med tryk på anden stavelse. Den kendes også under navnene chimarrão (portugisisk) eller cimarrón (spansk). Drikken er populær i Argentina, Uruguay, Paraguay og de sydligste stater i Brasilien. Den drikkes også i det sydlige Chile, Chaco-provinsen i Bolivia, Syrien og Libanon. Den kan også fås i Danmark.

Tilberedning
Mate tilberedes ved at lade de tørrede og knuste blade af planten paraguaykristtorn (Ilex paraguariensis) trække i varmt vand. Dette gøres traditionelt i en kalabas, et tørret, udhulet græskar, der kan være forsynet med en kant af sølvplade. Dette græskar kaldes en mate eller en guampa; i Brasilien kaldes den en cuia eller en cabaça. Drikken nydes gennem et sugerør, en bombilla med en si i den nedre ende. Bombillaen er traditionelt af sølv, men andre materialer benyttes også. Kalabassen fyldes med de tørrede blade, der hældes varmt (men ikke kogende) vand på og drikken trækker et par minutter. Bladene fjernes ikke fra kalabassen, men sien i spidsen på bombillaen forhindrer bladene i at komme i munden på den, der drikker. Der kan hældes varmt vand på de samme blade adskillige gange. Faktisk betragtes den første brygning som den ringeste, fordi der kan komme pulveriserede blade med i drikken. Nogle kulturer ryster kalabassen og holder den på skrå, inden der drikkes, for at 'sortere' de knuste blade. Ofte bløder man bladene op i koldt vand, før man tilsætter varmt vand, for ikke at lade varmen beskadige bladene og deres indhold.

Socialt
Mate drikkes gerne i et selskab. En person, el cebador, brygger drikken i en kalabas og drikker den første portion (den ringeste). Derefter brygges en ny portion og den samme kalabas rækkes til den næste (til højre) i selskabet, og så fremdeles. Nydelse af mate er karakteristisk for gaucho-kulturen.

Koffeinholdige drikke
Jannik Bjerrum

Jannik Bjerrum er navnet på flere personer:

 Jannik Bjerrum (øjenlæge) (1851-1920) – dansk øjenlæge og professor (Jannik Petersen Bjerrum)
 Jannik Bjerrum (kemiker) (1909-1992) – dansk kemiker og professor, sønnesøn af den foregående
Laukøya

Laukøya er en ø i Skjervøy kommune i Troms og Finnmark fylke i Norge. Øen  ligger på vestsiden af den ydre del af  fjorden Kvænangen, øst for Arnøya og nordvest for Skjervøya.

Der er færgeforbindelse fra Nikkeby på Laukøya til Lauksundskaret på Arnøya og Storstein på Kågen.

Øer i Troms og Finnmark
Skjervøy
Erik Scheel

Erik Frederik Jens Poulson Scheel (23. marts 1813 i København – 20. marts 1878 sammesteds) var en dansk jurist.

Han var søn af Christian Frederik Erik Skeel og hustru født komtesse Trampe, blev 1832 student, 1839 cand.jur., 1842 kammerjunker, 1843 kopist i Kancelliets revisionsdepartement, 1846 protokol- og læsesekretær i Højesteret, 1847 medlem af direktionen for Det Classenske Fideikommis, 1857 assessor i Landsover- samt Hof- og Stadsretten, 1860 kammerherre og 30. april 1867 Ridder af Dannebrog. Han var medlem af administrationen for Det Skeel'ske Majorat, Det Skeel'ske Fideikommis og de Bertouch-Linstowske Legater.

20. maj 1844 ægtede Scheel på Lundsgård Sophie Frederikke Caroline Vilhelmine Adamine Johanne Augusta komtesse Ahlefeldt-Laurvigen (23. maj 1814 på Lundsgård - 21. juni 1907 i Fredensborg), datter af Christian lensgreve Ahlefeldt-Laurvigen.

Kilder 
Danmarks Adels Aarbog 1943.

Erik
Kammerherrer fra Danmark
Landsdommere fra Danmark
Riddere af Dannebrog
Personer fra København
Danskere i 1800-tallet
Jørgen Ditlev Trampe (godsejer)

Jørgen Ditlev greve Trampe (2. april 1749 på Hovedgård – 14. marts 1793 på Løgismose) var en dansk godsejer og kammerherre, bror til Adam Frederik Trampe.

Han var søn af Frederik Christopher greve Trampe til Hovedgård (1714-1779) og Clara Hedevig Grabow (1710-1782), blev 1760 kornet i 3. jyske Rytterregiment og 1766 karakteriseret sekondløjtnant. 1768 blev der efter faderens ønske givet ordre om at hensætte ham på Munkholm på grund af hans forvildelser, men 1769 tilbagekaldtes ordren, da han havde lovet at forbedre sig. Han fik samme år afsked fra Hæren og blev 1774 kammerherre.

Trampe ejede Urup 1775-77, Møldrupkrog 1774-77, Assendrup by (til 1785), Hovedgård 1781-86 og Stårupgård 1782-86, men gjorde 1786 opbud (gik konkurs).

Trampe ægtede i sit første ægteskab 4. august 1769 i Ørridslev Kirke Louise Henriette Elisabeth von Scholten (7. juli 1749 i København - 10. maj 1774 på Urup), datter af Jobst Gerhard von Scholten.

I sit andet ægteskab giftede han sig 24. januar 1783 på Rodstenseje med Sophie Amalie Rantzau Sehested (30. januar 1766 i Ebeltoft - 18. februar 1838 i Aarhus), datter af Jens Frederik Sehested til Rodstenseje (1736-1766) og Charlotte Amalie von der Osten (død 1769).

Han er begravet i Østbirk Kirke.

Kilder 
 Danmarks Adels Aarbog 1961.

Jørgen Ditlev
Godsejere fra Danmark
Personer fra Jylland
Grever fra Tyskland
Grever fra Danmark
Danskere i 1700-tallet
Kavaleriofficerer fra Danmark
Kammerherrer fra Danmark
Frederik Harhoff

Frederik Harhoff (født 27. maj 1949 i København) er en professor i folkeret ved Syddansk Universitet, som fra 2007 til 2013 har været dommer ved Det internationale tribunal til pådømmelse af krigsforbrydelser i det tidligere Jugoslavien (ICTY).

Harhoff er søn af en diplomat og blev student fra Herlufsholm 1969. Han er cand.jur. (1977) og dr.jur. (1993) fra Københavns Universitet. Han blev i 1985 ansat ved universitetet som adjunkt i folkeret. I 1993 forsvarede Frederik Harhoff sin doktorafhandling om Oprindelige folks ret til selvbestemmelse og var lektor i international ret ved Københavns Universitet fra 1998 til 2001. Fra marts 2001 til december 2001 var Frederik Harhoff konstitueret landsdommer ved Østre Landsret. I 2002 var han docent i folkeret ved Københavns Universitet. Fra 2003 til 2006 var han retschef ved ICTY. I 2006 blev han professor ved Syddansk Universitet hvorfra han fra 2007 til 2013 havde orlov for at være dommer ved ICTY. I 2013 vakte Frederik Harhoff international opsigt da ICTY med dommerstemmerne 2-1 afsagde en kendelse hvor Harhoff blev erklæret inhabil. Det skete på baggrund af et brev der havde cirkuleret internt i Domstolen hvor Harhoff rejste kritik af nogen af domstolens afgørelser vedrørende kravet til fortsæt for officerers ansvar for krigsforbrydelser. Efter kendelsen vendte Harhoff tilbage fra sin orlov til sit professorat.

Eksterne henvisninger 
ICTY: ''BIOGRAPHICAL NOTE: JUDGE HARHOFF   
SDU: Frederik Harhoff 
Kendelse fra ICTY vedr. Frederik Harhoff  

Jurister fra Danmark
Personer fra København
Ansatte ved Københavns Universitet
Danskere i 1900-tallet
Danskere i 2000-tallet
Personer i Kraks Blå Bog
Professorer fra Syddansk Universitet
Alumni fra Københavns Universitet
Herlovianere
Passer (efternavn)

Efternavnet Passer kan henvise til flere personer:
  (cirka 1560, Haag  1637, Tallinn), en nederlandsk-estisk billedhugger
 Dirch (Hartvig) Passer (1926, Østerbro  1980, København), en populær dansk komiker og skuespiller
 Dorte Passer (født 1951), en dansk skuespiller og reklamefotograf
 Hanne (Bjerre) Passer (1943  2007), en dansk tegner og kunstner
  (født 1933), en tjekkisk filminstruktør og manuskriptforfatter
 , en amerikansk advokat, forfatter, musik direktør for "ES Records", og grundlægger af "Panamanagement Corporation"
 (Norma Lillian) Kirsten Thomsen, født Passer (1930, Nårup  2012), en dansk skuespillerinde, og søster til Dirch og Marchen Passer
 Marchen Passer (født 1938, København), en dansk skuespiller
  (født 1963, Jihlava), en direktør i Passerinvest Group
 Susanne Riess-Passer, født Riess (født 1961, Braunau am Inn), en østrigsk politiker fra Freiheitliche Partei Österreichs (FPÖ)

Germanske efternavne
Danske efternavne
Erling Halfdan Stenby

Erling Halfdan Stenby (født den 13. oktober 1957 i København) er en dansk kemiker og professor i anvendt termodynamik ved DTU siden 1996.
Siden 1. maj 2010 har han været på institutdirektør på Institut for Kemi på DTU, hvor han afløste den tidligere Ole W. Sørensen, der forlod posten efter heftig medieomtale af hans metoder og medlemskab i Scientology.

Erling Stenby er uddannet kemiingeniør på DTU i 1982 og har en licentiatgrad fra samme universitet, som han fik i 1985. Han har særligt arbejdet med olie og energihåndtering og oplagring af samme.

Han har været formand for Det Frie Forskningsråd for Teknologi og Produktion fra 2005 til 2006 og Statens Teknisk-Videnskabelige Forskningsråd fra 2003 til 2005.
Han er ligeledes leder af Center for Energiressourcer (CERE) på DTU, der forsker i olieudvinding og samarbejder med DONG, Maersk Oil og GEO for at få udvindingsprocenten for råolien i Nordsøen hævet.

Hæder 
 2006 DGMK-Kolleg
 2004 Chevalier dans l'Ordre des Palmes Académiques
 2000 Ærespris fra DONG’s Jubilæumslegat
 1995 Forskerpris fra Reinholdt W. Jorck og Hustrus Fond

Referencer 

Ansatte ved Danmarks Tekniske Universitet
Ingeniører fra Danmark
Kemikere fra Danmark
Personer fra København
Personer i Kraks Blå Bog
Alumni fra Danmarks Tekniske Universitet
Professorer fra Danmarks Tekniske Universitet
Jens Øllgaard Duus

Jens Øllgaard Duus er en dansk kemiker og professor i NMR-spektroskopi ved Institut for Kemi på DTU fra 1. januar 2013.
Tidligere har han været ansat som professor og direktør for Carlsberg Laboratorium fra 2006-2011.

Jens Duus er uddannet kemiingeniør på DTU i 1989 og fik en Ph.D-grad i 1993 samme sted.

Referencer 

Professorer fra Danmarks Tekniske Universitet
Ingeniører fra Danmark
Kemikere fra Danmark
James Mancham

Sir James Richard Marie Mancham, KBE, (født 11. august 1939 i Victoria, Seychellerne, død 8. januar 2017) var en politiker fra Seychellerne og var øgruppens første præsident.

Mancham læste jura i Storbritannien, og da briterne besluttede at give kolonien selvstændighed, stiftede han Democratic Party, som han ledede frem til februar 2005. Som koloniens førsteminister var Mancham med til at få Seychellernes turistindustri startet, og han fik bygget en lufthavn, så det blev lettere at komme til Seychellerne fra resten af verden. Han blev præsident i 1976, da øerne blev selvstændige, men i juni 1977 blev han (mens han var til Commonwealth-møde i London) afsat ved et blodigt kup, som bragte premierministeren France-Albert René til magten.

Mancham levede i eksil i London frem til 1992, hvor France-Albert René efter Sovjetunionens opløsning erklærede at Seychellerne igen skulle være en flerpartistat. Ved tilbagekomsten til Seychellerne genoptog Mancham sit arbejde med turismen i landet.

Macham stillede op til præsidentvalget i 1993 og fik næstflest stemmer - 36,72%, mens René vandt. I 1998 fik han 13,80% af stemmerne, hvad der gav ham en tredjeplads efter René og Wavel Ramkalawan.

Bibliografi 
1983 – 
2009 –

Kilder 

Seychellernes præsidenter
Politikere fra Seychellerne
Sommerhusreglen

Sommerhusreglen er en betegnelse for den bestemmelse i erhvervelsesloven, forhindrer udenlandske statsborgere og danske statsborgere, der ikke har boet i Danmark i mindst fem år, i at købe sommerhus og anden fast ejendom her i landet. Reglen blev indført i forbindelse med Danmarks indtræden i EF.

Referencer

Eksterne henvisninger 
 Erhvervelsesloven på Retsinformation
 Notat til medlemmerne af Folketingets retsudvalg og Europaudvalg indeholdende den historiske baggrund for reglens indførelse og administration

Danmarks love
Sommerhuse
Krigene i Jugoslavien

Krigene i Jugoslavien var en serie af krige og væbnede konflikter mellem 1991 og 2001 inden for det område, der før 1991 udgjorde landet Jugoslavien. Krigene påvirkede alle de seks tidligere republikker i Jugoslavien: Serbien, Kroatien, Montenegro, Slovenien, Bosnien-Hercegovina og Makedonien, der alle blev selvstændige lande. Krigene førte derudover til løsrivelsen af Kosovo fra Serbien og førte til en udvidet autonomi i Vojvodina, der fortsat er en del af Serbien. 

Krigene var præget af bitre etniske konflikter mellem befolkningsgrupper i det tidligere Jugoslavien. Konfliktene havde diverse politiske, kulturelle og etniske undertoner, ikke mindst frygten for serbisk dominans. Krigene var blandt de blodigste i Europa siden 2. verdenskrig og resulterede i 300.000 døde (estimeret) og millioner af flygtninge. De var også de første konflikter siden 2. verdenskrig, der formelt blev omtalt som folkemord. Flere af de involverede parter er blevet anklaget for krigsforbrydelser.

De jugoslaviske krige opdeles oftest i følgende krige:
 Krigen i forbindelse med Jugoslaviens opløsning:
 Tidageskrigen i Slovenien (1991)
 Den kroatiske selvstændighedskrig (1991-1995)
 Krigen i Bosnien-Hercegovina (1992-1995)
 Konflikten i og omkring Kosovo:
 Kosovokrigen (1998-1999)
 NATO-kampagner mod Serbien og Republika Srpska:
 Nato-bombninger af Republika Srpska (1999-2001)

Herudover opstod i 2001 uroligheder i Makedonien, da det albanske mindretal kæmpede mod Makedoniens regeringsstøtter.

Eksterne henvisninger 
 Den Slovenske Krig, unprofor.dk

Jugoslaviske krige
Manchester United F.C. i europæisk fodbold

Manchester United F.C. i europæisk fodbold er en gennemgang af Manchester United F.C.s tur i Europa efter 1993/94. 

Europæisk fodbold
Skyggebanksektoren

Skyggebanksektoren er en del af den finansielle sektor, som driver banklignende virksomhed, men som ikke er underlagt de regler, som ellers gælder for banksektoren. EU definerer skyggebankvirksomhed som kreditformidling uden for det almindelige banksystem.. Omfanget af denne virksomhed vurderes til cirka 46 trillioner euro i 2012.

Financial Stability Board definerer skyggebanksystemet som finansielle enheder udenfor det regulerede banksystem, der udfører de samme kernefunktioner som det regulerede banksystem, såsom løbetidstransformation (låne kort for at finansiere lange investeringer), likviditetstransformation (omdannelse af likvide aktiver
såsom penge til illikvide aktiver såsom lange lån), leverage (låne penge til at købe aktiver, hvorved både mulighed for gevinst og tab på aktiverne øges) og kredittransformation (flytte risikoen ved låntagers konkurs fra långiver til anden investor). Væksten i skyggebanksystemet kan således ses som vækst i den del af det finansielle
system, der ikke er underlagt samme regulering som traditionelle banker.
En undersøgelse fra Federal Reserve Bank of New York (Adrian, Covitz & Liang,
2013) påviser, at dette skyggebanksystem er blevet lige så stort som de traditionelle
bankvirksomheder. Hvor passiverne i shadow banks, commercial banks og
bank holding companies hver udgjorde ca. 50 pct. af BNP i 1960, udgør de traditionelle
banker i dag hhv. 77 pct. og 100 pct. af BNP, mens shadow banking udgør 172
pct. Det vil sige, at størstedelen af den vækst, der er sket i passiverne i det amerikanske
banksystem, er i shadow banks.

Kilde

Eksternt link 
 http://www.information.dk/emne/skyggebanker

Finansielle institutioner
Christian Skeel

Christian Skeel (Scheel) er navnet på flere personer:

 Christen Skeel (1603-1659) – dansk rigsråd
 Christian Skeel (embedsmand) (1862-1936) – dansk jurist, kontorchef, kammerjunker og storsire (Holger Frederik Christian Skeel)
 Christian Skeel (billedkunstner) (født 1956) – dansk billedkunstner og komponist (Jørgen Christian greve Skeel/Scheel)
Uløya

Uløya (nordsamisk: Ulisuolu) er en ø i Skjervøy og Nordreisa kommuner i Troms og Finnmark fylke i Norge. Øen ligger på østsiden af Lyngenfjorden. Navnet Uløy kommer fra de gamle myter om ulvene som hylede på  fjeldsiderne.

Hele Uløya lå i Skjervøy kommune fra 1886 til 1972. I 1972 blev den sydlige del af øen overført til Nordreisa.

På sydvestspidsen af Uløya ligger handelsstedet Havnnes (Hamnnes). Stedet er blandt andet kendt som hjemstedet til «Mor Lyng» (Ovidia Fredrikke Lyng) i første halvdel af 1800-tallet. Handelsstedet har været ejet af familien Giæver siden 1868. I dag har Havnnes ca. 65 indbyggere.

På østsiden af Uløya ligger bygderne Uløybukt og Klauvnes. Der er færgeforbindelse mellem Havnnes og Klauvnes på Uløya, og Rotsund på fastlandet.

Det andet fiskerleje på øen er Uløybukt. Derfra kommer blandt andre Hermod Bjørkestøl.

Eksterne kilder/ henvisninger 

Havnnesfestivalen 
Nord-Troms Museum: Rotsund – Havnnes 

Øer i Troms og Finnmark
Skjervøy
Nordreisa
Erik Skeel (flertydig)

Erik Skeel eller Scheel er navnet på flere personer:

 Erik Scheel (1813-1878) – dansk jurist og direktør (Erik Frederik Jens Poulson Scheel)
 Erik Skeel (1818-1884) – dansk indenrigsminister, gehejmekonferensråd, kammerherre og godsejer (Erik Vilhelm Robert Skeel)
 Erik Skeel (1859-1918) (1859-1918) – dansk godsejer, stamhusbesidder og hofjægermester (Jørgen Erik Frederik Skeel)
Carlo Gavazzi Holding

Carlo Gavazzi Holding AG er en international virksomhed med hovedkontor i den schweiziske by Steinhausen. Virksomheden er specialiseret i automationsteknologi, og har mere end 1000 medarbejdere og en omsætning på 1 milliard DKK i 2009. Virksomheden blev grundlagt i Milano i 1931, men flyttede i 1970'erne til Schweiz, hvor den blev noteret på den schweiziske børs SIX Swiss Exchange i 1984.

International

Danmark (Carlo Gavazzi Handel A/S)

Eksterne henvisninger 
 Officiel hjemmeside 
 Danske afdelings hjemmeside

Fremstillingsvirksomheder fra Schweiz
Restorationisme

Restorationisme er troen på en genoprettelse af den oprindelige kristendom. I de kristne skrifter, bl.a. 2. Thess 2,3, blev der ved flere lejligheder talt om et frafald, som ville komme.

Efter apostlenes død (den sidste var Apostlen Johannes, som døde omkring år 100) var der ikke noget bolværk mod frafaldet. Derfor blev den oprindelige kristne lære blandet med hedensk filosofi og ikke-kristne skikke.

Restorationister søger tilbage til den form for kristendom, som de første kristne i det første århundrede praktiserede, og som udelukkende var bygget på den lære, Kristus underviste i.

Referencer 

Kristendom